
[bookmark: _Toc256000000]AZ EURÓPAI PARLAMENT ÁLLÁSFOGLALÁSÁRA IRÁNYULÓ INDÍTVÁNY
a Bizottság Ukrajnáról szóló 2025. évi jelentéséről

(2025/2259(INI))
Az Európai Parlament,
–	tekintettel az Ukrajnáról szóló korábbi állásfoglalásaira,
–	tekintettel „Az Ukrajnáról szóló 2025. évi jelentés” című, 2025. november 4-i bizottsági szolgálati munkadokumentumra (SWD(2025)0759) és az azt kísérő, „2025. évi közlemény az EU bővítési stratégiájáról” című bizottsági közleményre (COM(2025)0690),
–	tekintettel eljárási szabályzata 55. cikkére,
–	tekintettel a Külügyi Bizottság jelentésére (A10-0000/2026),
A.	mivel a Parlament a lehető leghatározottabban elítéli az Ukrajna elleni orosz agressziót, és támogatja Ukrajnának a szuverenitáshoz, a függetlenséghez és a nemzetközileg elismert határain belüli területi integritáshoz való jogát;
B.	mivel Ukrajna a folyamatban lévő orosz agressziós háború ellenére figyelemreméltó rezilienciáról tett tanúbizonyságot az EU-tagság felé vezető úton;
C.	mivel Ukrajna továbbra is elkötelezett amellett, hogy jogszabályait összehangolja az uniós vívmányokkal;
D.	mivel történt előrelépés, de további erőfeszítésekre van szükség az ukrajnai jogállamiság megerősítése és a korrupció elleni küzdelem terén;
E.	mivel Ukrajna demokratikus intézményei a hadiállapot alatt bizonyították alkalmazkodóképességüket; mivel Ukrajnának továbbra is törekednie kell az átláthatóság és a hatalmi egyensúly biztosítására;
F.	mivel a civil társadalom továbbra is a reziliencia és a demokrácia egyik pillére Ukrajnában, ugyanakkor az aktivistákkal szembeni nyomásgyakorlás aggályokat vet fel, és kormányzati fellépést tesz szükségessé;
G.	mivel az uniós integráció az ukrán társadalom és intézmények széles körében támogatást élvez, és továbbra is Ukrajna demokratikus fejlődésének alapvető hajtóereje;
I. Az orosz agressziós háború és az uniós szankciók jelenlegi helyzete
1.	újfent töretlen szolidaritásáról biztosítja Ukrajna népét, és továbbra is támogatja az ország függetlenségét, szuverenitását és nemzetközileg elismert határain belüli területi integritását; nyomatékosan hangsúlyozza, hogy az ENSZ Alapokmányának 51. cikkével összhangban Ukrajnának természetes joga van az önvédelemhez;
2.	felhívja az EU-t és tagállamait, hogy növeljék a támogatást Ukrajna önvédelemhez való jogának fenntartása érdekében; kitart amellett, hogy az EU-nak és tagállamainak a partnereikkel és szövetségeseikkel együtt hozzá kell járulniuk az Ukrajna számára nyújtott erős és jogilag kötelező erejű biztonsági garanciákhoz Oroszország további agressziótól való elrettentése érdekében;
3.	elismerését fejezi ki a Bizottság 2026. januári bejelentéséért, amely szerint a 2026–2027-es kétéves időszakban 90 milliárd EUR összegű kulcsfontosságú támogatást fog nyújtani Ukrajna költségvetési és katonai szükségleteihez;
II. Az uniós csatlakozás iránti elkötelezettség
4.	határozottan üdvözli, hogy Ukrajna továbbra is elkötelezett az uniós tagság követelményeinek teljesítése iránt; üdvözli, hogy valamennyi tárgyalási fejezet esetében lezárult az átvilágítási folyamat, és határozottan sürgeti Magyarországot, hogy hagyjon fel az egyes fejezetek megnyitásának megvétózásával; üdvözli a Bizottság és a Tanács ciprusi elnökségének azon döntését, hogy a tárgyalások jövőbeli megnyitására készülve szakértői szinten folytatják a tárgyalásokat;
III. Demokrácia, jogállamiság és a korrupció elleni küzdelem
5.	elismeri Ukrajna arra irányuló rendkívüli erőfeszítéseit, hogy háború idején megerősítse a demokratikus intézményeket; üdvözli az igazságügyi reform és a korrupció elleni küzdelem terén elért ukrajnai eredményeket; tartós előrelépésre szólít fel ezeken a kritikus fontosságú területeken;
6.	elismerését fejezi ki az EU és Ukrajna által 2025 decemberében elfogadott, a reform prioritásait tartalmazó tízpontos terv elfogadásáért, amelynek célja a jogállamiság megerősítése és a korrupcióellenes intézkedések fokozása;
7.	elismeri a hadiállapot feloldását követően tartandó demokratikus választások előkészítése érdekében tett erőfeszítéseket; üdvözli a parlamenti műsorszolgáltatás helyreállítását, amely megerősítette Ukrajna demokratikus legitimitását;
8.	megismétli, hogy a Verhovna Rada létfontosságú szerepet játszik a reformok gyors elfogadásában;
9.	sürgeti Ukrajnát, hogy továbbra is foglalkozzon az igazságügyi reformot akadályozó kérdésekkel, különösen az igazságszolgáltatás függetlensége tekintetében; felszólít a biztonsági szolgálat és az Állami Nyomozóiroda reformjára, Zelenszkij elnök 2026. január 2-án bejelentett kezdeményezésére építve;
10.	felszólít a hadiállapotra vonatkozó intézkedések, többek között a „Lozovij-módosítások” és az előzetes letartóztatás gyakorlatának felülvizsgálatára; ösztönzi a nyilvános adatbázisokokhoz való hozzáférés nagyobb átláthatóságát, elismerve ugyanakkor a háborús biztonsági igényeket; üdvözli a lobbitevékenységről szóló új törvény bevezetését;
11.	üdvözli a szakosodott korrupcióellenes ügynökségek által a nagy horderejű ügyek felderítése és büntetőeljárás alá vonása terén elért eredményeket; méltatja a visszaélések bejelentésére szolgáló mechanizmusok végrehajtását; sürgeti Ukrajnát, hogy átlátható kinevezési eljárások, valamint a politikai és igazságügyi nyomással szembeni szilárd biztosítékok révén biztosítsa a korrupcióellenes intézmények függetlenségét;
12.	üdvözli Ukrajna tagságát a Gazdasági Együttműködési és Fejlesztési Szervezet (OECD) megvesztegetéssel foglalkozó munkacsoportjában, ami pozitív lépés a teljes OECD-tagság felé; elismeri Ukrajna előrehaladását a nemzetközi ügyletekre vonatkozó megvesztegetés elleni jogszabályok végrehajtása terén;
IV. Alapvető szabadságok és emberi jogok
13.	elismerését fejezi ki Ukrajna azon kötelezettségvállalásáért, hogy a folyamatban lévő orosz agresszió ellenére tiszteletben tartja az alapvető jogokat, különösen a 2025 májusában elfogadott jogállamisági ütemterv végrehajtása révén; felhívja Ukrajnát, hogy biztosítsa a véleménynyilvánítás szabadságának és a média függetlenségének folyamatos támogatását; felszólít a hadiállapot miatti korlátozások felülvizsgálatára annak biztosítása érdekében, hogy azok szükségesek és arányosak legyenek;
14.	elégedettségét fejezi ki amiatt, hogy az ukrán civil társadalom a háborús nehézségek ellenére továbbra is aktív maradt; sürgeti az ukrán hatóságokat, hogy fokozzák a civil társadalommal és a szociális partnerekkel folytatott konzultációt, és biztosítsák, hogy a tőlük kapott észrevételeket kellőképpen figyelembe vegyék;
V. Regionális együttműködés és jószomszédi kapcsolatok
15.	üdvözli Ukrajna arra irányuló fokozott erőfeszítéseit, hogy álláspontjait összehangolja az EU-val és a Kereskedelmi Világszervezettel; ösztönzi az EU-val való szoros koordinációt a nemzetközi kereskedelmi tárgyalások terén;
16.	üdvözli az Ukrajna, valamint az EU és tagállamai közötti biztonsági és védelmi együttműködés fokozódását, különösen az Európai Békekereten keresztül;
VI. Társadalmi-gazdasági reformok
17.	arra ösztönzi az ukrán kormányt, hogy fogadjon el rendszerszintű megközelítést a közigazgatási reform és az államháztartási gazdálkodás tekintetében, biztosítva az összhangot a meglévő ütemtervvel;
18.	üdvözli Ukrajna Gazdasági Biztonsági Hivatalának és Vagyonvisszaszerzési és -kezelési Ügynökségének sikeres reformját;
19.	arra ösztönzi Ukrajnát, hogy tegyen további lépéseket az EU egységes piacába való integráció felé; javasolja, hogy kövessék az EU-Ukrajna mélyreható és átfogó szabadkereskedelmi térségre vonatkozó kiemelt cselekvési tervben felvázolt 10 prioritást; üdvözli, hogy Ukrajna 2026 januárjában csatlakozott a belföldi díjszabás szerinti barangolás uniós térségéhez;
20.	folyamatos erőfeszítésekre szólít fel a tőkemozgások liberalizálása érdekében, többek között az egységes eurófizetési térségről szóló rendelettel[footnoteRef:2]1 való összehangolás révén, valamint a pénzmosás és a terrorizmusfinanszírozás elleni küzdelem megerősítése érdekében; [2: 1 Az Európai Parlament és a Tanács 260/2012/EU rendelete (2012. március 14.) az euroátutalások és -beszedések technikai és üzleti követelményeinek megállapításáról és a 924/2009/EK rendelet módosításáról (HL L 94., 2012.3.30., 22. o., ELI:  http://data.europa.eu/eli/reg/2012/260/oj).] 

21.	elismerését fejezi ki Ukrajna hatékony többszintű kormányzásáért; üdvözli az uniós csatlakozási követelményeknek megfelelő decentralizáció előrehaladását; további reformokra szólít fel a helyi önkormányzatok megerősítése érdekében;
22.	elismerését fejezi ki Ukrajnának azért, hogy az Ukrajna-tervben felvázolt 68 reformfeltételből 63-at teljesített, amelyeket eredetileg a háború befejezése után kellett volna végrehajtani, mégis háború idején hajtottak végre, ami 2025-ben 26,8 milliárd EUR kifizetését tette lehetővé; az (EU) 2024/792 rendelettel[footnoteRef:3]2 összhangban felszólít a végrehajtási erőfeszítések tartós fenntartására, különösen annak ösztönzése érdekében, hogy Ukrajna igazodjon az uniós közbeszerzési jogszabályokhoz; [3: 2 Az Európai Parlament és a Tanács (EU) 2024/792 rendelete (2024. február 29.) az Ukrajna-eszköz létrehozásáról (HL L, 2024/792, 2024.2.29., ELI:  http://data.europa.eu/eli/reg/2024/792/oj).] 

VII. Energia és fenntartható fejlődés
23.	üdvözli az energiaágazat reformja terén elért jelentős előrelépést és Ukrajnának az európai zöld megállapodás és a tisztaipar-megállapodás célkitűzéseihez való igazodását; elismerését fejezi ki Ukrajnának azért, hogy jó eredményeket ért el nemzeti energia- és klímatervének végrehajtása terén, annak ellenére, hogy Oroszország széles körben lerombolta Ukrajna energetikai infrastruktúráját;
°
°	°
24.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió kül- és biztonságpolitikai főképviselőjének, a tagállamok kormányainak és parlamentjeinek, valamint Ukrajna kormányának és parlamentjének.

<FootprintIntro></FootprintIntro>
Az előadó kizárólagos felelősségi körében kijelenti, hogy jelentésébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:4]1 hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben. [4: 1 Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

